P O Z I V
na sudjelovanje u savjetovanju s javnošću
o 
NACRTU ODLUKE O UVJETIMA I NAČINU DODJELE JEDNOKRATNIH POMOĆI SOCIJALNO UGROŽENIM GRAĐANIMA


    Skupština Osječko-baranjske županije je dana 11. ožujka 2014. godine donijela Odluku o uvjetima i načinu dodjele jednokratnih pomoći socijalno ugroženim građanima ("Županijski glasnik" broj 2/14.) te dana 28. studenoga 2019. godine Odluku o izmjenama Odluke o uvjetima i načinu dodjele jednokratnih pomoći socijalno ugroženim građanima („Županijski glasnik“ broj 14/19.) kojom su utvrđeni uvjeti za dodjelu te način ostvarivanja jednokratne financijske pomoći socijalno ugroženim građanima iz sredstava Proračuna Osječko-baranjske županije.

S obzirom da je dana 17. veljače 2022. godine stupio na snagu novi Zakon o socijalnoj skrbi, („Narodne novine“ broj 18/22. i 46/22.) potrebno je uskladiti odredbe predmetne Odluke s odredbama novog Zakona.

Člankom 289. stavak 7. Zakona o socijalnoj skrbi utvrđeno je da "Jedinice lokalne i područne (regionalne) samouprave odnosno Grad Zagreb mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno ovim Zakonom, na način propisan njihovim općim aktom, ako u svom proračunu imaju za to osigurana sredstva.".

Člankom 2. Nacrta Odluke navodi se tko može ostvariti jednokratnu pomoć (samac ili kućanstvo) te se definiraju pojmovi samca i kućanstva, sukladno Zakonu o socijalnoj skrbi.

S obzirom na dosadašnje uvjete za ostvarivanje jednokratne financijske pomoći, predlaže se izmjena u članku 3. stavku 1. na način da jednokratnu pomoć može ostvariti samac ili kućanstvo (korisnik) koji ima prebivalište ili stalni boravak na području Županije najmanje posljednja tri mjeseca prije podnošenja zahtjeva, umjesto šest mjeseci kako je utvrđeno važećom Odlukom. 

Nadalje, kao uvjet za ostvarivanje prava na jednokratnu pomoć predlaže se i da podnositelj zahtjeva i članovi kućanstva nemaju u vlasništvu stan ili kuću, osim one koju koristi za stanovanje te odazivanje na poziv Osječko-baranjske županije za sudjelovanje u radu za opće dobro bez naknade radno sposobnog i djelomično radno sposobnog samca ili članova kućanstva koje je korisnik prava na zajamčenu minimalnu naknadu.

Naime, člankom 36. stavkom 1. Zakona o socijalnoj skrbi utvrđeno je da su jedinice lokalne i područne (regionalne) samouprave dužne organizirati rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snositi troškove za provedbu rada za opće dobro i zaštite na radu.

Člankom 36. stavkom 3. Zakona propisano je da je radno sposoban i djelomično radno sposoban samac ili član kućanstva koje je korisnik prava na zajamčenu minimalnu naknadu dužan odazvati se pozivu jedinice lokalne i područne (regionalne) samouprave za sudjelovanje u radovima za opće dobro bez naknade.

Sukladno članku 37. Zakona, u slučaju neodazivanja na uredan poziv jedinice lokalne i područne samouprave za sudjelovanje u radovima za opće dobro, pravo na zajamčenu minimalnu naknadu prestaje samcu ili se iznos zajamčene minimalne naknade umanjuje kućanstvu za pripadajući udio člana kućanstva.

S obzirom na navedenu obvezu odazivanja korisnika zajamčene minimalne naknade na poziv za sudjelovanje u radovima za opće dobro koje će, sukladno potrebama, Osječko-baranjska županija organizirati u svojim upravnim tijelima i ustanovama kojima je Županija osnivač, smatra se opravdanim da to bude i uvjet za ostvarivanje jednokratne financijske pomoći koju dodjeljuje Županija. 

Člankom 5. propisana je dokumentacija koju je potrebno podnijeti uz zahtjev za ostvarivanje jednokratne pomoći kojom se dokazuje ispunjavanje uvjeta za ostvarivanje pomoći. Popis dokumentacije je nadopunjen izjavom podnositelja zahtjeva i članova kućanstva (pod materijalnom i kaznenom odgovornošću) da nemaju u vlasništvu stan ili kuću, osim one koju koriste za stanovanje.

[bookmark: _Hlk112239720]Nadalje, predlaže se izmjena članka 6. Odluke koji definira sastav te način rada i odlučivanja Povjerenstva za utvrđivanje postojanja uvjeta za dodjelu jednokratnih pomoći socijalno ugroženim građanima kojeg imenuje Župan, na vrijeme podudarno s mandatom Župana.

Člankom 9. propisano je da će Župan u roku od 30 dana od dana stupanja na snagu Odluke imenovati novi sastav Povjerenstva za utvrđivanje postojanja uvjeta za dodjelu jednokratnih pomoći socijalno ugroženim građanima.

Stupanjem na snagu nove Odluke, prestat će važiti Odluka o uvjetima i načinu dodjele jednokratnih pomoći socijalno ugroženim građanima ("Županijski glasnik" broj 2/14. i 14/19.).

Budući da je riječ o dokumentu kojim se uređuju uvjeti i način dodjele financijske pomoći socijalno ugroženim građanima, odnosno kojim se utječe na interese građana, sukladno članku 11. Zakona o pravu na pristup informacijama ("Narodne novine" broj 25/13.,  85/15. i 69/22.) provodi se postupak savjetovanja sa zainteresiranom javnošću. 

Naime, člankom 11. Zakona je utvrđeno da su jedinice lokalne i područne (regionalne) samouprave dužne provoditi savjetovanja s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba. Utvrđeno je i da se savjetovanje provodi preko internetske stranice ili preko središnjeg državnog internetskog portala za savjetovanje s javnošću objavom nacrta propisa, akta ili drugog dokumenta te pozivom javnosti da dostavi svoje prijedloge i mišljenja. Savjetovanje s javnošću prema Zakonu u pravilu traje 30 dana.

Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke na internetske stranice Osječko-baranjske županije, s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge prema na raspoloživom obrascu. 

Po isteku roka za dostavu mišljenja i prijedloga tijelo javne vlasti dužno je izraditi i objaviti na središnjem državnom internetskom portalu odnosno internetskoj stranici izvješće o savjetovanju s javnošću, koje sadrži zaprimljene prijedloge i primjedbe te očitovanja s razlozima za neprihvaćanje pojedinih prijedloga i primjedbi. Izvješće o savjetovanju s javnošću nositelj izrade nacrta obvezno dostavlja tijelu koje usvaja ili donosi propis, opći akt ili dokument.

Ciljevi koji se žele postići savjetovanjem s javnošću su upoznavanje građana i zainteresirane javnosti o sadržaju Odluke o uvjetima i načinu dodjele jednokratnih pomoći socijalno ugroženim građanima.

        	Postupak savjetovanja provest će se u razdoblju od 13. rujna do 13. listopada 2022. godine. Nositelj postupka savjetovanja je Upravni odjel za zdravstvo, socijalnu skrb i hrvatske branitelje Osječko-baranjske županije.

        	Pozivamo zainteresirane građane na sudjelovanje u postupku Savjetovanja, za koju potrebu su na raspolaganju:
· Nacrt Odluke o uvjetima i načinu dodjele jednokratnih pomoći socijalno ugroženim građanima
· Obrazac sudjelovanja u savjetovanju





        	
